तेज स्पीड गाड़ी में स्टेयरिंग छोड़कर बना रहा था वीडियो; APRO समेत कई चोटिल
हरियाणा के पानीपत जिले के समालखा कस्बे में शुक्रवार शाम को वीडियो रील बनाने के चक्कर में एक कार सवार ने बड़ी घटना को अंजाम दे दिया। कार के स्टेरिंग से दोनों हाथ हटाकर ड्राइविंग कर रहे चालक ने करीब 5 वाहन चालकों को पीछे से तेज रफ्तारी से टक्कर मार दी।
हरियाणा के पानीपत में शुक्रवार शाम को REEL बनाने के चक्कर में कार चालक ने बड़ी घटना को अंजाम दे दिया। तेज रफ्तार कार को स्टेयरिंग छोड़कर चलाते समय उसने एक के बाद एक, पांच वाहनों में पीछे से टक्कर मार दी। एक्सीडेंट पानीपत के समालखा कस्बे में हुआ। इस हादसे में कई लोग घायल हो गए। लोगों ने आरोपी कार चालक को पीछा कर पकड़ने की कोशिश की लेकिन वह भाग निकला।
घायलों में पानीपत के APRO दीपक पराशर और उनका बेटा भी शामिल है। कार चालक ने उनकी स्कूटी को पीछे से टक्कर मार दी। हादसे की सूचना पुलिस कंट्रोल रूम नंबर डायल 112 पर दी गई।
पानीपत के APRO दीपक पराशर ने बताया कि शुक्रवार शाम को वह अपनी माताजी से मिलने गए थे। बेटा शौर्य भी उनके साथ था। जब वह अनाज मंडी से मनाना रोड पर पहुंचे तो पीछे से आई तेज रफ्तार कार (HR60K9242) ने उन्हें टक्कर मार दी। कार चालक स्टेयरिंग छोड़कर ड्राइविंग करते हुए हाथ में मोबाइल लेकर वीडियो REEL बना रहा था।
स्कूटी में टक्कर से वह और उनका बेटा नीचे गिर गए और चोटिल हो गए। हादसे के बाद आरोपी कार चालक ने ब्रेक लगाई। जब APRO ने उसकी कार की चाबी निकालनी चाही तो उसने झट से कार का शीशा चढ़ा लिया। इसके बाद वह गाड़ी को तेज गति से दौड़ाता हुआ निकला तो आगे एक और बाइक चालक को टक्कर मार दी। बाइक चालक को भी चोटें आईं। हादसे के बाद लोग कारचालक के पीछे भागे मगर वह हाथ नहीं आया। लोगों ने बताया कि कार चालक इससे पीछे भी तीन दोपहिया वाहनों को टक्कर मारकर आया था।